Document ID: 32009R0631

KOMISJONI MÄÄRUS (EÜ) nr 631/2009,
22. juuli 2009,
milles sätestatakse üksikasjalikud eeskirjad Euroopa Parlamendi ja nõukogu määruse (EÜ) nr 78/2009 (mis käsitleb mootorsõidukite tüübikinnitust seoses jalakäijate ja teiste vähem kaitstud liiklejate kaitsega ning millega muudetakse direktiivi 2007/46/EÜ ja tunnistatakse kehtetuks direktiivid 2003/102/EÜ ja 2005/66/EÜ), I lisa rakendamiseks
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse Euroopa Parlamendi ja nõukogu 14. jaanuari 2009. aasta määrust (EÜ) nr 78/2009, (1) mis käsitleb mootorsõidukite tüübikinnitust seoses jalakäijate ja teiste vähem kaitstud liiklejate kaitsega ning millega muudetakse direktiivi 2007/46/EÜ ja tunnistatakse kehtetuks direktiivid 2003/102/EÜ ja 2005/66/EÜ, eriti selle artikli 4 lõiget 6,
ning arvestades järgmist:
(1)
Määrus (EÜ) nr 78/2009 on üks eraldiseisvatest õigusaktidest Euroopa Parlamendi ja nõukogu 5. septembri 2007. aasta direktiivi 2007/46/EÜ (millega kehtestatakse raamistik mootorsõidukite ja nende haagiste ning selliste sõidukite jaoks mõeldud süsteemide, osade ja eraldi seadmestike kinnituse) (raamdirektiiv) (2) põhjal kehtestatava ühenduse tüübikinnitusmenetluse raamistikus.
(2)
Määrusega (EÜ) nr 78/2009 sätestatakse testide ja piirväärtuste vormis põhinõuded tüübikinnituse andmiseks sõidukitele ning nende eesmistele kaitsesüsteemidele kui eraldi seadmestikele seoses jalakäijate ja teiste vähem kaitstud liiklejate kaitsega.
(3)
Määruses (EÜ) nr 78/2009 sätestatud katsed põhinevad nõuetel, mis on kehtestatud Euroopa Parlamendi ja nõukogu 17. novembri 2003. aasta direktiiviga 2003/102/EÜ (jalakäijate ja teiste vähem kaitstud liiklejate kaitse kohta enne kokkupõrget ja kokkupõrke korral mootorsõidukiga ning millega muudetakse nõukogu direktiivi 70/156/EMÜ (3) ning Euroopa Parlamendi ja nõukogu 26. oktoobri 2005. aasta direktiiviga 2005/66/EÜ, mis käsitleb esikaitsesüsteemide kasutamist mootorsõidukitel ja millega muudetakse nõukogu direktiivi 70/156/EMÜ) (4).
(4)
Teatavate direktiivis 2003/102/EÜ sätestatud nõuete spetsifikaadi uuringu (5) tulemused viitasid muudatuste vajadusele.
(5)
Tehnilised eeskirjad, mis on vajalikud määruse (EÜ) nr 78/2009 nõuete rakendamiseks, peaksid tuginema komisjoni 23. detsembri 2003. aasta otsuses 2004/90/EÜ (tehniliste sätete kohta Euroopa Parlamendi ja nõukogu direktiivi 2003/102/EÜ artikli 3 rakendamiseks jalakäijate ja muude vähem kaitstud liiklejate kaitse kohta enne kokkupõrget ja kokkupõrke korral mootorsõidukiga ning millega muudetakse direktiivi 70/156/EMÜ) (6) ja komisjoni 20. märtsi 2006. aasta otsuses 2006/368/EÜ (üksikasjalike tehniliste nõuete kohta Euroopa Parlamendi ja nõukogu direktiiviga 2005/66/EÜ sätestatud katsete läbiviimiseks seoses mootorsõidukite eesmiste kaitsesüsteemide kasutamisega) (7) kasutatud spetsifikaatidele.
(6)
Käesolevas määruses kavandatud meetmed on kooskõlas mootorsõidukite tehnilise komitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Käesoleva määrusega sätestatakse tehnilised eeskirjad määruse (EÜ) nr 78/2009 I lisas kirjeldatud katsete läbiviimiseks ja nõuete täitmiseks.
Artikkel 2
Määruse (EÜ) nr 78/2009 I lisaga ettenähtud katsed viiakse läbi kooskõlas käesoleva määruse I lisaga.
Artikkel 3
Kui sõiduki tüübikinnituse katsete puhul seoses selle varustamisega eesmise kaitsesüsteemiga või selliste süsteemide tüübikinnituse kinnitamiseks eraldi seadmestikuna on katsetatav eesmine kaitsesüsteem ette nähtud kasutamiseks enam kui ühe sõidukitüübi puhul, siis kinnitatakse selle süsteemi tüübikinnitus eraldi kõikide sõidukitüüpide puhul, mille jaoks see on ette nähtud.
Tehnilisele teenistusele jääb õigus loobuda lisakatsetest, kui asjaomased sõidukitüübid või eesmiste kaitsesüsteemide tüübid on piisavalt sarnased.
Artikkel 4
Käesolev määrus jõustub kahekümnendal päeval pärast selle avaldamist Euroopa Liidu Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 22. juuli 2009

Labels: 8